Manasses, Dei gratia Aurelianensis episcopus, omnibus ad quos presentes littere pervenerint, salutem in Domino. Noverint universi presentes pariter et futuri quod cum inter nos, ex una parte, et abbatem et conventum Sancti Benedicti Floriacensis, Aurelianensis diocesis, ex altera, coram judicibus Carnotensibus controversia verteretur super procurationibus quas petebamus in domibus de Germiniaco, de Villa Abbatis, de Sancto Gervasio, de Evera villa, et super eo quod in loco qui dicitur Baudrici Villare, nulli essent monachi ubi monachos olim fuisse dicebatur, tandem compromisimus in venerabilem patrem et fratrem nostrum Willelmum, Autissiodorensem episcopum, et dilectum filium Henricum, abbatem Curie Dei, pena triginta marcharum ab utraque parte statuta, quibus mediantibus, in hanc pacis formam convenimus quod prenominati abbas et conventus centum libras parisiensium nobis dederunt ad redditus emendos, et nos expensas quas in locis predictis faceremus, si ibi hospitaremur, in perpetuum remisimus loco expensarum redditus emptos de pecunia predicta tenentes, nobis et successoribus nostris episcopis profuturos. Volumus etiam istam expensarum remissionem extendi ad locum qui Baudrici villare vocatur, si aliquo tempore per abbatem et conventum ibidem monachi fuerint instituti. Quod ut ratum permaneat, presentes litteras fecimus annotari et sigilli nostri munimine roborari. Actum anno dominice incarnationis M°CC°X°.